దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
చందా కొచ్చర్‌కు షాక్.. ఐసీఐసీఐ బ్యాంక్‌కు కొత్త బాస్
వీడియోకాన్‌ రుణ వివాదం కేసులో ఐసీఐసీఐ బ్యాంకు సీఎండీ చందా కొచ్చర్‌కు బోర్డు షాక్‌ ఇచ్చింది. ఐసీఐసీఐ పూర్తిస్థాయి డైరెక్టర్, చీఫ్ ఆపరేటింగ్ ఆఫీసర్ (సీవోవో)గా సీనియర్ అధికారి సందీప్ బక్షికి భాద్యతలు అప్పగించింది.
TNN | Updated:
Jun 19, 2018, 12:07PM IST
వీడియోకాన్‌ రుణ వివాదం కేసులో ఐసీఐసీఐ బ్యాంకు సీఎండీ చందా కొచ్చర్‌కు బోర్డు షాక్‌ ఇచ్చింది. ఆరోపణలపై విచారణ పూర్తయ్యేంతవరకు నిరవధిక సెలవులో వెళ్లాల్సిందిగా బోర్డు ఆమెకు సూచించింది. ఐసీఐసీఐ పూర్తిస్థాయి డైరెక్టర్, చీఫ్ ఆపరేటింగ్ ఆఫీసర్ (సీవోవో)గా సీనియర్ అధికారి సందీప్ బక్షికి భాద్యతలు అప్పగించింది. ఈయన ఐసీఐసీఐకి చెందిన లైఫ్ ఇన్సూరెన్స్ వెంచర్ ప్రుడెన్షియల్‌ లైఫ్‌కు సీఈవోగా వ్యవహరిస్తున్నారు.
వీడియోకాన్ కేసులో ఆది నుంచి చందా కొచ్చర్‌ను వెనకేసుకొచ్చిన ఐసీఐసీఐ బ్యాంక్ తాజా పరిణామాల నేపథ్యంలో అనూహ్య నిర్ణయం తీసుకుంది. కుంభకోణంపై విచారణ నేపథ్యంలో ఆమెను బాధ్యతల నుంచి తప్పించింది. విచారణ పూర్తయ్యేవరకు బ్యాంక్‌కు సంబంధించిన కార్యకలాపాలన్నీ సందీప్ బక్షి పేరుపైనే జరుగుతాయని బోర్డు స్పష్టం చేసింది. బ్యాంక్ మేనేజింగ్ డైరెక్టర్, సీఈవోగా చందా కొచ్చర్ కొనసాగుతారని.. కానీ విచారణ పూర్తయ్యేవరు ఆమె సెలవుపై వెళ్తారని తెలిపింది. సోమవారం (జూన్ 18) జరిగిన ఐసీఐసీఐ బ్యాంకు బోర్డు సమావేశంలో ఈ కీలక నిర్ణయం తీసుకున్నారు.
వీడియోకాన్ కేసులో ఐసీఐసీఐ సీఈవో, మేనేజింగ్ డైరెక్టర్ చందా కొచ్చర్‌పై వచ్చిన అభియోగాలకు సంబంధించి స్వతంత్ర కమిటీ ద్వారా దర్యాప్తు చేయాలని సంస్థ ఇంతకుముందే నిర్ణయించిన విషయం తెలిసిందే. సుప్రీం కోర్టు మాజీ న్యాయమూర్తి జస్టిస్ బిఎన్ శ్రీకృష్ణ ఆధ్వర్యంలోని స్వత్రంత కమిటీ విచారణకు బోర్డు సభ్యులు ఆమోదం తెలిపారు..
ఎవరీ సందీప్ బక్షి?
సందీప్ బక్షి 1986లో ఐసీఐసీఐ బ్యాంకులో చేరారు. 2010 నుంచి ఆగస్టు నుంచి ప్రుడెన్షియల్‌ లైఫ్‌కు సీఈవోగా పనిచేస్తున్నారు. దీంతో పాటు ఐసీఐసీఐ బ్యాంక్ డిప్యూటీ మేనేజింగ్ డైరెక్టర్‌గా ఉన్నారు. 2009-10 మధ్య కాలంలో బ్యాంకుకు చెందిన రీటైల్‌ సంస్థకు డిప్యూటీ ఎండీగా బాధ్యతలు నిర్వహించారు.